text: Direktør afviser giftige skærver i Over Jerstal
  14 august 2013 kl. 06.33
  Entreprenørfirmaet Eivind Jensen A/S kalder det en lodret at løgn, at grusgraven i Over Jerstal har været brugt til at opbevare jernbaneskærver.
  Efter at direktør Kim Jensen overfor TV SYD erkendte, at firmaet siden 2008 har opbevaret miljøskadelige skærver i grusgraven i Vandel, afviser han i dag beskyldningerne, der ramte ham i går, om at også grusgraven i Over Jerstal har været brugt til det samme. BT kunne ellers i går afsløre billeder, der angiveligt skulle være giftige skærver fra grusgraven i Over Jerstal.
  - Det er lodret løgn, at det er skærver, der ses på billederne i BT. Vi begyndte først at arbejde i grusgraven igen i marts efter at have lejet den ud de seneste fem år, fortæller direktør Kim Jensen.
  
  Én gang i Over Jerstal
  Kim Jensen fortæller videre, at der kun én gang har været de omstridste skærver i Over Jerstal.
  - Vi købte et mindre parti skærver fra Banedanmark tilbage i 1993. Vi købte dem som rene skærver og knuste dem til stabilgrus, hvilket var lovligt dengang, fortæller Kim Jensen.
  